วันนี้ของมาเลเซีย
การกลับมาอีกครั้งของ ดร.มหาเธร์ โมฮัมหมัด ในวัย 92 ปี เป็นสิ่งที่สร้างความแปลกใจกับให้คนส่วนใหญ่ มาเลเซียเพิ่งผ่านพ้นการเลือกตั้งไปเมื่อเร็วๆ นี้ ทำให้เขากลายเป็นผู้บริหารประเทศที่อายุมากที่สุดในโลก แล้วทำไมเขาถึงได้กลับมา มาเลเซียในวันนี้เป็นยังไง ลงทุนแมนจะเล่าให้ฟัง
2 มิ.ย. 2561

วันนี้ของมาเลเซีย / โดย ลงทุนแมน
การกลับมาอีกครั้งของ ดร.มหาเธร์ โมฮัมหมัด ในวัย 92 ปี
เป็นสิ่งที่สร้างความแปลกใจกับให้คนส่วนใหญ่
มาเลเซียเพิ่งผ่านพ้นการเลือกตั้งไปเมื่อเร็วๆ นี้
ทำให้เขากลายเป็นผู้บริหารประเทศที่อายุมากที่สุดในโลก
แล้วทำไมเขาถึงได้กลับมา
มาเลเซียในวันนี้เป็นยังไง ลงทุนแมนจะเล่าให้ฟัง
มาเลเซียเคยเป็นเมืองขึ้นของชาติตะวันตกหลายประเทศ เช่น โปรตุเกส ดัตช์ และอังกฤษ จนต่อมาได้รับเอกราชจากอังกฤษในปี 1957
ปี 2017 มาเลเซียมีจำนวนประชากรกว่า 31.6 ล้านคน อยู่ลำดับที่ 45 ของโลก ลำดับ 18 ของเอเซียและลำดับที่ 6 ของอาเซียน
มาเลเซียมีความได้เปรียบเรื่องพลังงาน เนื่องจากจำนวนปริมาณน้ำมันสำรองที่มีอยู่มากเป็นลำดับที่ 27 ของโลก โดยมี 3,600 ล้านบาร์เรลมากกว่าประเทศไทยกว่า 9 เท่า ที่อยู่ที่ 396 ล้านบาร์เรล
ขนาดของอุตสากรรมพลังงานของมาเลเซียมีสัดส่วนประมาณ 20% ของ GDP ประเทศ
มาเลเซียมีบริษัทน้ำมันแห่งชาติที่ชื่อว่า ปิโตรนาส และเป็นหนึ่งในบริษัทพลังงานที่มีชื่อเสียงระดับโลก โดยมีรัฐบาลมาเลเซียเป็นเจ้าของ
รายได้และกำไรของปิโตรนาส
ปี 2016 รายได้ 1.57 ล้านล้านบาท กำไร 191,284 ล้านบาท
ปี 2017 รายได้ 1.80 ล้านล้านบาท กำไร 366,420 ล้านบาท
ถ้าเทียบกับรายได้และกำไรของปตท
ปี 2016 รายได้ 1.74 ล้านล้านบาท กำไร 94,609 ล้านบาท
ปี 2017 รายได้ 2.04 ล้านล้านบาท กำไร 135,179 ล้านบาท
รายได้ของปิโตรนาสน้อยกว่าปตท. ประมาณ 244,795 ล้านบาท แต่กำไรปิโตรนาสมากกว่าปตท. 231,241 ล้านบาท
แล้วขนาดเศรษฐกิจ / รายได้เฉลี่ยต่อหัวของมาเลเซียมีมูลค่าเท่าไร
ปี 2000 มูลค่าของ GDP เท่ากับ 3.22 ล้านล้านบาท
รายได้เฉลี่ยของประชากร 137,184 บาทต่อปี เทียบกับรายได้เฉลี่ยของไทยที่ 64,224 บาทต่อปี
ปี 2010 มูลค่าของ GDP เท่ากับ 8.16 ล้านล้านบาท
รายได้เฉลี่ยของประชากร 285,440 บาทต่อปี เทียบกับรายได้เฉลี่ยของไทยที่ 162,400 บาทต่อปี
ปี 2017 มูลค่าของ GDP เท่ากับ 10.08 ล้านล้านบาท
รายได้เฉลี่ยของประชากร 314,016 บาทต่อปี เทียบกับรายได้เฉลี่ยของไทยที่ 210,880 บาทต่อปี
จะเห็นได้ว่ารายได้เฉลี่ยของประชากรมาเลเซียสูงกว่าไทยมาตลอด และเป็นอันดับ 3 ของอาเซียนเป็นรองเพียงสิงคโปร์และบรูไน
ดูเหมือนทุกอย่างกำลังทำท่าไปได้ดี
แต่แล้วการเพิ่มขึ้นของหนี้สาธารณะของมาเลเซียขึ้นไปแตะ 8 ล้านล้านบาท ในปัจจุบันหรือกว่า 80% ของ GDP ของมาเลเซีย ทำให้หลายฝ่ายมีความกังวล
ถามว่าตัวเลขนี้สูงไหม ต้องบอกว่าถ้าลองเทียบกับประเทศไทยเราที่หนี้สาธารณะอยู่ที่ 41% ของ GDP ก็ต้องถือว่าตัวเลขนี้สูงพอสมควร
แล้วทำไมหนี้สาธารณะของมาเลเซียถึงพุ่งสูงกว่า 80% ทั้งๆ ที่ในช่วงก่อนหน้านี้ หนี้สาธารณะต่อ GDP ของมาเลเซียอยู่ที่ 41% - 55% เท่านั้น
สาเหตุเนื่องจากในช่วงที่ผ่านมา รัฐบาลมีการใช้นโยบายการคลังขาดดุล เพื่อลงทุนโครงการสาธารณูปโภคขนาดใหญ่ รวมไปถึงค่าใช้จ่ายในการบริหารงานภาครัฐที่ไม่ก่อให้เกิดประสิทธิภาพ
นอกจากนี้ ยังมีการคาดว่า การใช้จ่ายเงินของมาเลเซียภายใต้การนำของ นายนาจิบ ราซัค อดีตนายกรัฐมนตรี ถูกนำไปใช้ในทางที่ผิด จากการยักยอกเงินจำนวนมหาศาลจากกองทุนพัฒนามาเลเซีย ที่นายนาจิบจัดตั้งขึ้นในปี 2009 เพื่อส่งเสริมการพัฒนาเศรษฐกิจประเทศ
โดยเรื่องนี้สำนักงานสอบสวนกลางของสหรัฐ (เอฟบีไอ) ซึ่งเข้ามาร่วมสืบสวนและเปิดเผยว่า กองทุนนี้ได้ถูกยักยอกเงินไปแล้วกว่า 144,000 ล้านบาท โดยในจำนวนนี้กว่า 22,000 ล้านบาท ถูกโอนเข้าบัญชีของนายนาจิบ แต่เจ้าตัวยังคงปฏิเสธข้อกล่าวหานี้
เหตุการณ์นี้นำมาสู่การเดินขบวนประท้วงหลายครั้งในช่วงที่ผ่านมาในมาเลเซีย จนทำให้นายนาจิบแพ้การเลือกตั้ง
และนี่คือหนึ่งในเหตุผลที่ทำให้ ดร.มหาเธร์ โมฮัมหมัด ได้กลับมาเป็นนายกรัฐมนตรีมาเลเซียอีกครั้งหนึ่ง
ก็น่าติดตามว่ามาเลเซียในวันข้างหน้าจะเป็นอย่างไร
ผู้นำอายุ 92 ปี จะสามารถนำประเทศนี้ไปในทิศทางไหน
และ นายนาจิบ ราซัค จะโดนสอบสวนหรือ ถูกดำเนินคดีอะไรบ้าง
ไม่ว่าตอนจบของเรื่องนี้จะเป็นอย่างไร
แต่ที่พอสรุปได้ก็คือ
ทุกคนในโลกนี้ ไม่ว่าใคร ถ้าได้ไปเกี่ยวข้องกับการคอร์รัปชันแล้ว ก็มักจะจบไม่สวยทุกราย..
----------------------
มาเลเซียมีการเลือกตั้ง มีคอรัปชัน แต่เรามีเรื่องมาเล่าให้ฟัง
ติดตามบทความลงทุนแมน ได้ที่
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-หนังสือลงทุนแมน 3.0 ที่ร้านหนังสือชั้นนำทั่วประเทศ
----------------------
Reference
-
-
-
-
-
-
-
-
-
-
-
-
-
-
-
-
-
-
[6883].